# Transkripsjon av Selvsagt, 2. episode 2022

## Hans Hjellemo:

Velkommen til en ny episode av Selvsagt. I dag skal vi ta for oss hva som kan gå galt med BPA og alt som går galt med BPA og mye kan gå galt, ikke sant, Mone Celin Skrede?

## Mone Celin Skrede:

Ja, svært mange kommuner vet for lite om BPA, og det kan ofte føre til at de forvalter tjenesten feil. Funksjonshemmede opplever ofte at de enten får for få timer, eller at de får avslag på BPA.

Vanlige misoppfatninger hos kommunene kan være at de tror at BPA er en måte å organisere tradisjonelle tjenester som hjemmesykepleie på, eller at de tror det er en dyr luksustjeneste.

## Hans Hjellemo:

Jeg heter Hans Hjellemo, og dette skal vi snakke om i dag, men først Likestillingsnytt.

(Vignettmusikk)

## Mone Celin Skrede:

Dei som handsamar BPA-søknader i Bergen kommune, treng betre rettleiing. Det kjem fram i forvaltningsrevisjonen som Deloitte har skrive for kommunen. Deloitte tilrår vidare at kommunen sikrar individuelle vurderingar av BPA-søknadene og skriv tydelig korleis dei grunngjev avgjerdslene.

Generalsekretær Vibeke Marøy Melstrøm i Uloba seier at når sjølv ein stor kommune som Bergen slit med å forvalte BPA riktig, blir det tydeleg at staten må overta ansvaret for assistanseordninga.

Born og unge som treng tilrettelagt undervisning, er ei gruppe som vart hardt råka av tiltaka under korona-pandemien. Det syner undersøkingar som FFO har gjort.

Therese Larsen er interessepolitisk leiar i FFO, og på organisasjonen si nettside seier ho at 50 prosent av respondentane i skulealder svarer at dei har tapt progresjon i skulearbeidet. 47 prosent har psykiske utfordringar. Dette kan bli utfordrande for oss som samfunn å reparere når pandemien er over, seier Therese Larsen.

Dette var likestillings nytt, og jeg heter Mone Celin Skrede.

(Vignettmusikk)

## Hans Hjellemo:

Mye kan gå galt med BPA, og for å starte med kommunene som forvalter tjenesten, har vi invitert kommunikasjonsrådgiver Kåre Hunstad i Uloba, som jobber mot kommunene som forvalter BPA hver dag.

## Mone Celin Skrede:

Ja, men før vi snakker med Kåre, kan ikke du som selv har BPA fortelle litt om søknadsprosessen, Hans?

## Hans Hjellemo:

Ja, det er jo slik at alle kommuner har rett og plikt til å tilby BPA, men undersøkelser vi har gjort i Uloba viser jo også at det er ikke alle kommuner som er flinke nok til å informere om BPA på sine nettsider, men det trenger du ikke tenke på.

Når du søker BPA, så må du først og fremst beskrive deg selv, og så må du beskrive de gjøremålene du trenger assistanse til å prøve å sette en slags klokketid på hvor mye tid det tar, slik at du kommer fram til et timetall som du kan søke BPA for.

Og så når du har gjort det, så får du jo besøk av saksbehandlere, kanskje en ergoterapeut som har lyst til å komme hjem til deg for å diskutere søknaden.

## Mone Celin Skrede:

Ja, takk for denne forklaringen, Hans. Nå skal vi snakke med Kåre Hunstad.

## Hans Hjellemo:

Velkommen, Kåre!

## Kåre Hunstad:

Takk skal du ha.

## Hans Hjellemo:

Mye kan gå galt med BPA. Det vet jo du, men kan du kort forklare først hva en konsesjon er?

## Kåre Hunstad:

Ja, enkelt: Dersom en kommune velger å benytte seg av en ekstern leverandør eller tilrettelegger, som for eksempel Uloba, til å utføre BPA tjenester i kommunen, så er det mest hensiktsmessig å organisere det som en tjenestekonsesjon. En konsesjon er en forvaltningsmessig tildeling der en kommune som setter vilkår for å godkjenne en leverandør.

Kommunen samler da alle vilkårene i et dokument. Dette lyses ut offentlig, og så må vi da sende søknad for å bli kvalifisert.

Og blir vi da valgt, så får vi ta del i å tilrettelegge BPA for de som da velger Uloba.

## Hans Hjellemo:

Men, hva er det som går galt her?

## Kåre Hunstad:

Mye kan jo gå galt her, men du kan si den største utfordringen er ofte at man velger å se vekk i fra standardkontrakten for BPA, og jeg skal bare si veldig kort litt om den. Det altså sittet en komité med representanter fra NHO, fra Forbrukerrådet, Fagforbundet, LO, kommuner, tilretteleggere. Uloba, hva med der. Og så har man laget rett og slett en kokebok for hvordan du best anskaffer BPA.

Dette for at det skal være enkelt og trygt for en kommune å anskaffe BPA, og man anmoder jo sterkt om at man skal følge denne kokeboka da. Problemene oppstår når man velger å fravike det som står i standarden. Da lager man ofte sine egne regler og de reglene. De blir ofte en belastning i hverdagen for funksjonshemmede, som kan få reisebegrensninger, de kan bli bedt om massiv rapportering og en hel masse greier som fraviker fra standarden, og da baller det på seg med problemer for tjenestemottaker.

## Hans Hjellemo:

Men hvordan forvalter kommunene BPA-tjenesten?

## Kåre Hunstad:

Jeg skulle ønske jeg kunne si at dette gjør det helt likt, men det gjør det jo ikke. Det er jo de store kommunene har jo mye kunnskap, selvfølgelig, om generell assistanse og også BPA spesielt.

Men selv i de store kommunene, så kan vi jo oppleve at man innfører leveregler som jo går utover hverdagen til den enkelte.

Når du kommer kanskje til sånn mellomstore og mindre kommuner, det er der den største utfordringen ligger, og jeg kan gi et par eksempler på der vi faktisk skulle forvente at man hadde tilstrekkelig kunnskap, men viste seg å ikke ha det.

Færder kommune utlyste nylig en BPA-kontrakt, og der protesterte Uloba på at det skulle innføres regler om at man måtte avklare med kommunen om man skulle reise ut av landet.

Dette reagerte også Virke på, og Virke hadde et møte med kommunen hvor kommunen da aksepterer at de skal lempe på dette kravet.

Hvis man skal lempe på dette kravet i anskaffelsesprosessen, så må man gjøre det innen tidsfrist, i dette tilfellet mandag klokken 12.

Og det gjorde de ikke. Altså ble det stående igjen i kontrakten at man må avklare med kommunen om man skal reise ut av landet, så utfordrer vi kommunen på dette punktet. Etter at denne søknadsfristen var gått ut. Vi søkte jo ikke på ferder.

Og da går administrasjonen til sine jurister og spør om hva de nå skal svare Uloba, og juristene sier at vi kunne ikke etterkomme dette kravet, fordi dette ville gitt Uloba en særfordel i forhold til alle de andre tilretteleggerne. Og da har altså ikke juristene forstått at dersom de hadde endret på dette punktet, så ville det være til hjelp for alle som ble tildelt konsesjon i Færder.

Et annet eksempel på lite kunnskap er en kommune på Romerike som skulle anskaffe BPA.

Jeg hadde kontakt med innkjøperen i denne kommunen før den prosessen gikk i gang, og han skjønte jo ganske tidlig at dette hadde han ikke særlig peiling på.

Når vi tilbød oss å komme og gi han litt kunnskap om det, noe han avslo. Det han da gjorde, var at han gikk på jobb og så en film om BPA, og så anskaffer han BPA. Det måtte jo gå galt, og det gikk galt. Det gikk så ille at hele leverandørkorpset boikottet denne utlysningen.

Resultatet var jo at de som da til syvende og sist fikk denne BPA-en i denne kommunen måtte jo da leve med et sett leveregler som var helt ute av vater.

Men i det store og det hele gjøres det jo dette profesjonelt, men det innføres en jækla mange fravik fra denne Norsk standard-kontrakten, og det er da problemene oppstår i hverdagen til folk.

## Hans Hjellemo:

Men hvorfor aksepterer funksjonshemmede dette, altså reisebegrensninger og assistenter som skal rapportere om hva de gjør av ulike gjøremål for oss?

## Kåre Hunstad:

Vi har vel lært oss at funksjonshemmede helt fra i hvert fall de fyller 18 år, så får man jo mer eller mindre automatisk tilbud om uføretrygd. Får et signal om at vi forventer ingenting av deg. Og det tror jeg kan være starten på det som kan prege deg resten av livet, og som vi egentlig ser igjen i litt sånn handlingslammelse.

Et eksempel på dette er at da Oslo kommune utlyste BPA-kontrakt forleden, så inviterte vi våre 150 ordninger cirka i Oslo til et informasjonsmøte. Av 150 kom åtte. Denne kontrakten bestemmer hverdagen din for mange, mange år framover, og jeg ville tro at veldig mange andre grupper ville ha stilt opp og vært veldig nysgjerrige og kanskje hatt meninger om det de ble fortalt. Men åtte stykker kommer, og det er det vi opplever egentlig landet rundt.

Min opplevelse av dette er at funksjonshemmede er litt vant til at det blir ordnet opp for dem. Og dette må vi gjøre noe med ganske på kort sikt. Vi seiler om et års tid, under det, inn i en nominasjon til kommunevalg over hele Norge. Nå er det viktig at funksjonshemmede melder seg for å ta del i det politiske arbeidet, melder seg inn i et parti, melder seg interessert i å sitte i råd for funksjonshemmede, melder sin interesse for å stå på en liste til et kommunevalg.

## Hans Hjellemo:

Mange kommuner ser jo kanskje på BPA som en ren luksus, mens vi i Uloba, vi ser jo på dette som et likestillingsverktøy. Hva skal til etter din mening for at BPA skal bli det ideelle likestillingsverktøyet vi ønsker oss?

## Kåre Hunstad:

I mange år, så kranglet vi med kommunene om timepris og økonomi. Det gjør vi ikke lenger. Kommunen har akseptert at den prisen som i dag er snittpris for BPA, 450 kroner, er reell, og det er en rimelig løsning for kommunene.

Tilbake i 2014, så laget NHO, KS og Virke en veileder til norske kommuner for at de enklere skulle kunne prise kostnadene på helse- og omsorgstjenester. Og i denne veilederen, som er en veileder, ingen ikke noen eksakte priser, men det gir en retning, så sier et utvalg at kommunen er nødt for å regne inn sine driftsbudsjetter, når de selv organiserer sine hjemmetjenester. Og da tegner de et bilde av at en time praktisk bistand i dag koster minst 635 kroner.

Snittprisen på BPA er 450 kroner, altså nesten 100 kroner billigere per time. BPA jamfør klassisk hjemmetjeneste, det er jo rundt 70 kommuner i dag som fortsatt ikke tilbyr BPA, og jeg vil påstå at disse kommunene som da bare gir klassiske hjemmetjenester, de kaster penger.

Men du spurte meg om dette med luksus, og her har jeg lyst til å trekke inn noe som er blir viktigere og viktigere, og faktisk spesielt i arbeiderpartistyrte kommuner, og dem er det mange av i Norge. Der har de det for seg at man absolutt må likebehandle mennesker. I praksis betyr det at man skal likebehandle en 85-åring på et aldershjem med en 25-åring i rullestol, og 25-åringen altså som har hele livet foran seg, som skal ta utdanning, stifte familie for barn, leverer poden i barnehagen og være med på fotballtreningen. Og vi forteller dem da at dere kan ikke mene at vi skal likestille de to ulike gruppene? Jo da, mener Arbeiderpartiet, det skal man gjøre. Ja vel, da får vi gå og se hva som står i loven da. Står det noe om likebehandling der? Nei, det står at man skal ha lik tilgang til tjenester. Det er noe helt annet.

Og her vil altså ikke arbeiderpartistyrte kommuner - for første er vanskelig å få de i dialog i det hele, og hvis vi i det hele tatt får til en prat, så ønsker de ikke å fravike på dette punktet om likebehandling. Her tror jeg vi skal helt tilbake til et landsmøte: Arbeiderpartiet må forklare faktisk, moderpartiet, at de er nødt for å legge en ny politisk kurs på akkurat dette, fordi det er et av veldig mange andre elementer som må på plass for at vi skal få dette til å bli et reelt likestillingsverktøy.

Og jeg vil tro, og jeg vil hevde, at det vi ikke klarer å få til de nærmeste fem årene, det kommer vi ikke til å klare på 20 år. Kanskje mer.

Så er vi nødt for å ta på alvor at det er en del arbeid som må igangsettes, og jeg kan forsøke å sette det inn i et bilde som kan handle om menneskeskapte barrierer.

Fordi vi er jo veldig opptatt av UU og trapper og heiser og den slags, men da jeg var liten, så kan jeg huske at jeg synes det var ikke ekkelt å se to gutter leie hverandre, og enda verre var det hvis de kysset, og jeg husker situasjoner hvor personer som var mørk i huden kom for nære meg. Jeg synes det kunne også være ekkelt.

Og dette hadde jeg ikke lært hjemme. Dette har jeg jo lært ute blant ungdommer og venner, og så hadde jeg da gradvis også blitt som dem, at jeg så på en del gruppe mennesker som med et helt spesielt syn. Og når vi opplever alle de situasjonene ute i kommunene, så lurer jeg mange ganger på hvordan er det mulig å komme på å innføre en begrensning om at mennesker faktisk som måtte søke kommunen om å få lov til å reise ut av sin egen kommune.

Hvor kommer den ideen fra?

Og hvis jeg ramla ned fra månen i dag og noen børsta av buksa mi og sa at nå må du være igjen her, for nå skal du være med å lage leveregler for funksjonshemma i Norge. Så det var jo ikke det første jeg kom til å si: Jeg tror faktisk jeg må lage noen regler hvor vi rammer dem inn noe jæklig og sørge for at de ikke bare reiser rundt. De er jo syke, svake og må ivaretas.

Så det betyr at når min holdning som ung kom fra det miljøet hvor jeg vokste opp, så kommer også disse holdningene som ligger i de som lager disse reglene i kommunen i dag, blant annet fra deres utdanning. De lærer at funksjonshemmede må ivaretas. Derfor er de når de kommer i posisjoner i kommuner, blir kommunalsjef helse og så videre, så viderefører de den holdningen.

Og da innføres alle disse reglene som er med på å ødelegge hverdagen for funksjonshemmede i Norge.

Her må vi ut, og jeg leder nå et prosjekt i Uloba. Vi skal ut og snakke med politikere. Vi skal ut å snakke med helsesjefer, og vi skal ut å snakke med kommunedirektører, i håp om at de er villige til å tilegne seg litt større kunnskap på dette feltet.

Og en ting er at vi må lære politikere og folk som sitter i administrasjonen i kommunene at de er nødt for å endre kurs og syn på funksjonshemma.

Nå ligger det jo i naturen at BPA-utvalgets NOU kommer til å føre til store endringer. Nå blir det BPA hele livet. Nå blir det BPA i barnehage, det blir i skole, og det blir også som pensjonist. Da er det også viktig at vi sørger for kanskje allerede fra barnehagenivå og i hvert fall i skolene. Vi må slutte å plassere funksjonshemmede i spesialklasser. Om så jeg skal bære rullestolen inn fordi det ikke finnes heis, så er det viktig at den rullestolen kommer inn i klasserommet.mAt den rullestolen får være sammen med alle de andre, og at alle de andre opplever det som helt naturlig å ha en kompis som sitter i rullestol.

Det løpet vil være med på lang sikt og alminneliggjøre det å ha en funksjonsnedsettelse. Det vil også på lang sikt, når disse ungdommene som vi burde satse enda mye mer på og som vi må snart sette en stopper for at forsvinner i døra vår, det er de som kan hjelpe oss å komme i posisjon, og så synes jeg også at vi skal se til de som har vært i denne situasjonen tidligere. Andre diskriminerte grupper, kvinner, innvandrere, homofile, lesbiske.

De må hjelpe oss. De har vært der. De må i langt større grad snakke vår sak. De vet hva vi opplever i dag. De de har klart det, ikke minst fordi samfunnet har lagt veldig til rette for det.

Så mens vi får politikerne og administrasjonen til mere å forstå hva dette må handle om, så skal vi også få samfunnet for øvrig… Når vi har stolthetsparade og går i gatene i Oslo, så skal det være sammen med mange fra kvinnebevegelsen, homofile, lesbiske og de som kom til Norge som innvandrere familier for mange, mange år tilbake.

De må støtte oss.

## Hans Hjellemo:

Takk til deg, Kåre Hunstad. Ja, Mone, var dette oppklarende?

## Mone Celin Skrede:

Det var det. Mye må skje før BPA kan bli det likestillingsverktøyet funksjonshemmet trenger og har rett på. Nå skal kollega Helge Olav snakke litt om det å være takknemlig. Hvor takknemlig skal en egentlig være?

## Helge Olav Haneseth Ramstad

Når skal egentlig vi funksjonshemma bli fornøyde? Sannsynligvis aldri.

Uloba jobber for at alle funksjonshemmede skal få delta på lik linje med andre, på alle samfunnsområder. Det vil si at vi kjemper for like muligheter til å utdanne oss, jobbe, gå på date…

Mange av oss står utenfor. Vi står utenfor i flere situasjoner enn de fleste, og da har vi utenfrablikket på dem som himler med øynene over en håpløs sjef og på dem som er slitne etter tre ukers eksamenspugging i mai. Vi får lyst til å si at de skal være glade for at de har en sjef, en jobb, eksamensstress og i det hele tatt en studieplass.

Men det stemmer jo ikke. De skal ikke nødvendigvis være glade. Like mye som vi alle har rett til å utdanne oss, utvikle evnene våre og bruke dem i en jobb, like mye har vi lov til å klage når jobben og studiene er et slit. Det gjelder oss også. Derfor skal heller ikke vi finne oss i at noen snøfter: Er du fornøyd nå? Var det ikke slik dere ville ha det? Blir det aldri bra nok for dere?

Å ja da, folk snøfter. De vil ha noe igjen for å bringe oss litt nærmere normal samfunnsdeltakelse. Folk vil ha bekreftelse på at de har vært snille med oss, bekreftelse på at vi er fornøyde.

Men hva er det egentlig vi skal være fornøyde med? Skal vi være fornøyde hvis vi blir fraktet, også om vi havner et helt annet sted enn vi skulle?

Fornøyde med at noen ville hjelpe rullestolen opp den bratte bakken, selv om de vippet den ut av balanse?

Fornøyde med å få middag, uansett om den har noen smak eller noenlunde riktig temperatur og konsistens?

Fornøyde med å få passe nevøer og nieser, og ikke ha egne barn?

Pippi Langstrømpe ville gå på skolen for å få juleferie. Og et sted hvor jeg lenge bare var midlertidig ansatt, fikk jeg høre dette av en kollega på hennes siste arbeidsdag:

«Helge Olav, du må se å bli fast ansatt, for da kan du si opp!»

Det er til å smile av, men det er jo sant at vi vil ha muligheten både til å velge noe – og til å velge det bort.

Når ingen diskriminerer oss i ansettelsesprosesser, når vi får nok assistanse til å kunne reise på ferie og konsert, når vi kommer inn på alle barer og restauranter og vi er representert i alle politiske organer – hvis vi fremdeles klager da, hva kan være grunnen?

Tja, kanskje grunnen er den samme som for alle andre: lite anerkjennelse på jobben, dårlige hotellrom, sur saksofon og tørr torsk? Dette er jo like kritikkverdig for oss funksjonshemma som for andre.

Hvis ikke er vi fremdeles ei gruppe mennesker som står med lua i hånda, altså med et handicap.

## Mone Celin Skrede:

Du har hørt årets andre episode av Selvsagt.

Mange har ennå ikke hørt om Selvsagt og vet ikke at podkasten finnes. Du kan hjelpe til med å fortelle dem det. Få vennene eller kollegene dine til å lytte og til å følge Selvsagt, så de får beskjed hver gang vi kommer med nye episoder.

Har du forslag til hva vi bør snakke om i senere episoder, eller vil du kommentere noe av det du har hørt? Da kan du sende en epost til [selvsagt@uloba.no](mailto:selvsagt@uloba.no).

I denne episoden har du hørt Hans Hjellemo, Kåre Hunstad og Helge Olav Haneseth Ramstad. Mitt navn er Mone Celin Skrede. Vi høres!